The Colbert Report

Stephen Colberti tegelaskuju

Stephen Colbert kehastab saates väljamõeldud tegelaskuju, kelle täispikk nimetus on Sir Dr. Stephen T. Colbert, D.F.A.. Tegelaskuju eeskujuks on uudistesaadete juhid nagu Stone Phillips, Bill O'Reilly, Sean Hannity ja Geraldo Rivera. Colberti tegelaskuju on "heade kavatsustega väheinformeeritud kõrgklassi idioot", kes on parempoolne egomaniakk, ei salli fakte ("factose intolerant"), kuid kes on samaaegselt jumalakartlik patrioot. Ta väidab enda kohta, et on iseseisev valija, keda peetakse ekslikult vabariiklaseks. Ta ei salli vasakliberaale ning nõustub George W. Bushi ja vabariikliku parteiga. Ta küsib oma külalistelt tavaliselt: "George Bush, kas suur või suurim president?" 
Colbert ei salli ka vasakliberaalseid meediaväljaandeid, eriti ajalehte The New York Times, kuid kiidab konservatiivset meediat, eriti Fox News Channelit.
Vaatamata hooplevale hoiakule kannatab Colberti tegelaskuju arktofoobia ehk karukartuse käes. Karude kohta on ta öelnud, et nad on "hiiglaslikud marodööritsevad jumalakartmatud tapamasinad". Ta kutsub Bill O'Reillyt "Papa Beariks" ('isakaru'), millel on kaks tähendust, sest Colbert kardab ise karusid.

Truthiness

Esimese saate saateosas "The Wørd" tutvustas Colbert terminit truthiness, mis on "kvaliteet, mille abil saab hankida teavet kas emotsionaalselt või instinktiivselt, arvestamata seejuures tõendeid või vaimset uurimist". 6. jaanuaril 2006 andis American Dialect Society sellele terminile "2005. aasta sõna" tiitli.

Suhe "The O'Reilly Factoriga"

Stephen Colberti tegelaskuju ja "The Colbert Report" on üldjoontes Bill O'Reilly ja "The O'Reilly Factori" paroodiad. 
"The Colbert Reportis" on saateosa "The Wørd", mis sarnaneb O'Reilly's saateosaga "Talking Points Memo". "The Wørdis" on kommentaator, kes esitab enda kõrvale kuvatud tekstiga oma poliitilisi vaateid. Kui O'Reilly teksti eesmärk on tema arvamuse rõhutamine, siis Colberti puhul on teks tema tegelaskuju arvamusele vastanduv eriarvamus. Teised "The O'Reilly Factoriga" võrreldavad saateosad on "The Colbert Reporti" "Inbox" (vrd: O'Reilly saates "Factor Mail"), "Stephen Colbert's Balls for Kidz", mis vastandina "The Factori" "Children at Riskile" kajastab õppetunde, mis lastele pigem ei sobi. Saateosa "That's The Craziest F#?king Thing I've Ever Heard" parodeerib "The Most Ridiculous Item of the Day".
Kui O'Reilly arvates on tema saade "the no spin zone" (kus tõde ei moonutata), siis Colberti loodud vasteks on "the no fact zone".

Muud korduvad saateosad

Teisteks korduvateks saateosadeks on veel "Better Know a District", milles kirjeldatakse humoorikalt Ameerika Ühendriikide kongressi piirkondi (United States Congressional district), mille lisandub tavaliselt intervjuu vastava kongresmeniga.

Märkused Eesti kohta

18. jaanuari 2006 saate saateosas "The Wørd - Smarterer" rääkis ta Ameerika Ühendriikide hariduse allakäigust. Ta möönis, et ameeriklastel on matemaatikas halvemad tulemused kui "ajuhiiglaste" ("braniac") riikides nagu Jaapan. Samaaegselt kuvati tema kõrval ekraanile ka "ja Eesti". Ta lisas, et ameeriklastel olid head tulemused matemaatikas, "kui see oli tähtis", teisisõnu viiskümmend aastat tagasi. 
11. juuni 2008 saate saateosas "Un-American News" ütles ta: "Barack Obamat ülistavad kõik riigid, kellel on juurdepääs tekstitöötlustehnoloogiale. Vabandust, Eesti, võib-olla järgmisel aastal!"
17. juuni 2008 saates intervjueeris ta arvutiteadlast Jonathan Zittraini, kes avaldas muret selle üle, et kui arvuti satub vale koodi otsa, võib see näiteks hakata ründama Eesti arvuteid. Colbert ütles seepeale, et tema arvates ei ole eestlastel arvuteid. Zittrain vastas talle, et eestlastel on tonnide viisi arvuteid. Ta lisas, et eestlane ja rootslane käivitasid Kazaa ning samad isikud rajasid hiljem Skype'i.
23. juuli 2008 saate saatelõigus "The Wørd - Join the European Union" rääkis ta Ameerika Ühendriikide vajadusest ühineda Euroopa Liiduga, et viimasele järele jõuda. Ta arvas, et Ameerika Ühendriigid siiski võetakse Euroopa Liitu, sest "nad ju võtsid Eesti".
23. veebruari 2012 saate saatelõigus "Indecision 2012 - Arizona GOP Debate" soovis ta palju õnne sünnipäevaks Eestile, "tillukesele riigile, millel on suurepärane PR-osakond".